उत्तर प्रदेश और उत्तराखंड की तुलना करना उचित नहीं है। उत्तर प्रदेश की अपनी अलग समस्याएं हैं। जैसे स्लॉटर हाउस की समस्या उत्तराखंड में है ही नहीं। यूपी में यह बड़ी समस्या है। जब मैं उत्तराखंड का कृषि मंत्री था तब भारत सरकार की बैठकों में यूपी के मंत्री स्लॉटर हाउस की समस्या से अवगत कराते रहते थे। जबकि उत्तराखंड में एक भी बड़ा स्लॉटर हाउस नहीं है। इसी तरह हमारे राज्य में एंटी रोमियो दस्ते की जरूरत नहीं थी। इस तरह का काम हमारे यहां पहले से हो रहा है, बस उसका नाम अलग है। यूपी में अपराध की जितनी घटनाएं एक जिले में होती हैं, हमारे प्रदेश में साल भर में होती होंगी। हमारी चुनौतियां भिन्न तरह की हैं। मैं पहाड़ी राज्य का मुख्यमंत्री हूं। मेरे यहां जो धीरे-धीरे चलेगा वही टॉप तक पहुंचेगा। मेरे यहां दौड़कर नहीं पहुंचा जा सकता।